
                            PARLAMENTUL  ROMÂNIEI
                   CAMERA DEPUTAŢILOR
	       COMISIA JURIDICĂ, DE 
       DISCIPLINĂ ŞI IMUNITĂŢI
	   Bucureşti, 21 noiembrie 2011
   PL.x 574/2011


                                                    RAPORT
asupra proiectului de Lege pentru modificarea şi completarea Legii nr.12/1990 privind protejarea populaţiei împotriva unor activităţi comerciale ilicite
       În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică de disciplină şi imunităţi a fost sesizată, spre dezbatere în fond, cu proiectul de Lege pentru modificarea şi completarea Legii nr.12/1990 privind protejarea populaţiei împotriva unor activităţi comerciale ilicite, transmis cu adresa nr. PL.x 574 din 31 octombrie 2011 şi înregistrat sub nr. 31/996 din 1 noiembrie 2011.
         Potrivit prevederilor art. 75 din Constituţia României, republicată şi ale art. 92 alin.(9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.
         Senatul, în calitate de primă Cameră sesizată, a adoptat iniţiativa legislativă în şedinţa din 24 octombrie 2011, ca urmare a depăşirii termenului de adoptare, potrivit art.75 alin.(2) teza a III-a din Constituţia României republicată.

        Guvernul, prin punctul de vedere transmis, cu adresa nr. 1216 din 20 mai 2011, nu susţine adoptarea acestei iniţiative legislative.

        Consiliul Legislativ a avizat favorabil proiectul de lege, cu unele observaţii şi propuneri, conform avizului nr. 479 din 27 aprilie 2011.
        Comisia pentru industrii şi servicii a avizat negativ iniţiativa legislativă, conform avizului nr. 23/344 din 14 noiembrie 2011.

        Iniţiativa legislativă are ca obiect de reglementare modificarea şi completarea Legii nr. 12/1990 privind protejarea populaţiei împotriva unor activităţi comerciale ilicite, în sensul incriminării distribuirii şi/sau vânzării produselor din alcool sau tutun fără timbrul fiscal emis de Ministerul Finanţelor Publice. Totodată, se propune incriminarea faptei prevăzute la art.2 alin.(l) lit. o) care, în prezent, constituie contravenţie.

        În conformitate cu prevederile art.61 din Regulamentul Camerei Deputaţilor, republicat cu modificările ulterioare, membrii Comisiei juridice au examinat proiectul de lege, în şedinţa din 14 noiembrie 2011. 
       În urma examinării proiectului de lege şi a opiniilor exprimate, membrii Comisiei au hotărât, cu unanimitate de voturi, să propună plenului Camerei Deputaţilor, respingerea proiectul de Lege pentru modificarea şi completarea Legii nr.12/1990 privind protejarea populaţiei împotriva unor activităţi comerciale ilicite, întrucât soluţia legislativă prevăzută la art. l lit. q), privind incriminarea distribuirii şi/sau vânzării produselor din alcool sau tutun fără timbru fiscal, astfel cum este propusă la pct. l al articolului unic, nu este corelată 
cu actele normative în vigoare care reglementează regimul produselor accizabile. Înăsprirea sancţiunilor aplicabile în domeniul comercializării şi transportului produselor din alcool sau tutun ar trebui realizată prin modificarea expresă a dispoziţiilor legale care reglementează în prezent aceste aspecte, şi nu prin modificarea legii generale în materia protejării populaţiei împotriva unor activităţi comerciale ilicite, respectiv a Legii nr. 12/1990.
 Din numărul total de 23 membri ai Comisiei juridice, de disciplină şi imunităţi au participat la dezbateri 19 deputaţi.
       În raport cu obiectul şi conţinutul său proiectul de lege face parte din categoria legilor organice.
            PREŞEDINTE,                                                                  SECRETAR,                         
            Daniel BUDA                                                         Gabriel ANDRONACHE

Consilier, Ciprian Bucur

